钦定古今图书集成/明伦汇编/氏族典/第264卷 > 王景仁
## 钦定古今图书集成/明伦汇编/氏族典/第264卷 > 王景仁

按《五代史王景仁传》：“景仁，庐州合淝人也。初名茂章，
少从杨行密起淮南，骁勇刚悍，行密壮之。梁太祖遣
子友宁攻王师范于青州，行密遣景仁以步骑七千
救之，斩友宁，以其首报行密。是时，梁太祖方攻郓州，
闻友宁死，以兵二十万倍道而至。景仁闭垒示怯，伺
梁兵怠，驱驰疾战。战酣退坐，召诸将饮酒。已而复战”，
太祖登高望见之，叹曰：“吾得此人，天下不足平也。”军
还，为润州团练使。行密死，子渥立，景仁奔钱镠。梁太
祖素识景仁，乃遣人召之。景仁间道归梁，以为宁国
军节度使。开平四年，将韩勍、李思安等兵伐赵，及晋
人战，大败于柏乡，乃罢就第。末帝立，以景仁为淮南
招讨使，使攻庐、寿。军过独山，山有杨行密祠，景仁再
拜号泣而去。归，病卒，赠太尉。